Universität Genf
D Uniwersidäät Gämf () isch e Volluniwersidäät und isch 1559 vom Johannes Calvin as theologischi und humanistischi Académie de Genève gründet worde. Wo ane 1873 ä medizinischi Fakultäät iigrichdet worde isch, het d Hochschuel dr Status und Naame von ere Uniwersidäät überchoo. D Uniwersidäät Gämf het ä bräits Studium- und Forschigsaagebot.

Gschicht 
Am Aafang het mä an dr Académie de Genève vor allem Theologii und humanistischi Fächer gleert. Im 16. und 17. Joorhundert het si e groossi internazionali Usstraalig ghaa; zu sällere Zit het Gämf as «protestantischs Rom» gulte. Im 18. Joorhundert si nöiji Fächer drzuechoo, bsundrigs Naturwüsseschafte. 1873 isch d Akademii formell zun ere Uniwersidäät worde.

D Organisazion 
D Uniwersidäät Gämf isch organisiert in siibe Fakultäate (Naturwüsseschafte, Medizin, Rächtswüsseschafte, Gäisteswüsseschafte, Wirtschafts- und Sozialwüsseschafte, Psüchologii und Erziejigswüsseschafte, Protestantischi Theologii), und si het en Übersetzigschuel, en Instidut für Öiropawüsseschafte (Institut Européen de l’Université de Genève, IEUG) und anderi autonomi Instidut: S Gämfer Hochschuelinstidut für internazionali Studie (IUHEI), s Instidut für d Studie vo der Entwicklig Institut universitaire d’études du développement (IUED) und s Instidut für Ökumenischi Theologii Institut Oecuménique de Bossey.

 E Sekzion, spööter en äigeständigs Instidut für Archidektur het s sit 1942 gee. Zletscht het mä dört noch em (externe) Grundstudium s Hauptstudium chönne absolviere. Bis s Instidut 2007 abgwigglet worde isch, isch s – näbe de Hochschuele Lausanne, Züüri und Mendrisio – äine vo vier Standort vo dr uniwersitäre Archidekturleer in dr Schwiz gsi.

Partneruniwersidääte 
D Uniwersidäät Gäf bietet gmäinsami Masterstudiegäng mit dene Schwizer Uniwersidääte:
 Uniwersidäät Lausanne (Université de Lausanne [UNIL])
 Uniwersidäät Baasel (Université de Bâle)
 Uniwersidäät Nöieburg (Université de Neuchâtel [UniNE])

Usserdäm wird e gmäinsame MBA-Studiegang mit dr Georgetown University in Washington, D.C. i de Veräinigti Staate aabote.

Statistik 
Im Summersemester 2014 het d Uniwersidäät 16'400 Studänte gha (61 Brozänt Fraue, 34 Brozänt Usländer), 4295  Aagstellti (11 Brozänt Brofässer und 53 Brozänt anderi Mitarbäiter, wo in dr Leer und Forschig beschäftigt si.)

Ranking 
S renommierte amerikanische Magazin Newsweek het d Unieersidäät 2006 in ihrem Ranking as drittbesti kontinentalöiropäischi «Global University» iigstueft (Blatz 28 wältwit), hinder de Äidgenössische Hochschuele Züüri (Blatz 18) und Lausanne (Blatz 23).

Noch de Times Higher World University Rankings vo 2014/2015 isch d Uniwersidäät Gämf uf Blatz 107 vo alne Hochschuele in dr ganze Wält gsi.

Weblinggs 

 Website vo dr Uniwersidäät Gämf
 Alumni-Portal vo dr Uniwersidäät Gämf

Fuessnoote 

Genf
Gämf
Kulturguet vo nationaler Bedütig i de Schwiz